b"\n_START_ARTICLE_\nMoi, assassin\n_START_SECTION_\nArgument\n_START_PARAGRAPH_\nEl protagonista, Enrique Rodr\xc3\xadguez, \xc3\xa9s un professor d'art a la Universitat del Pa\xc3\xads Basc que compagina la seva feina acad\xc3\xa8mica amb la seva passi\xc3\xb3 per l'assassinat, vist per ell com una expressi\xc3\xb3 art\xc3\xadstica. Cada crim que comet gratu\xc3\xaftament el delirant professor, que amb 53 anys compta amb 34 assassinats al seu haver, \xc3\xa9s considerat per ell com una nova obra d'art, realitzada amb una t\xc3\xa8cnica diferent que confirma la progressi\xc3\xb3 de la seva traject\xc3\xb2ria art\xc3\xadstica._NEWLINE_Els continuats despla\xc3\xa7aments del professor per tal d'assistir a congressos universitaris li faciliten portar a terme la seva activitat criminal i les autoritats no progressen en les seves pistes perqu\xc3\xa8 establir un perfil de l'assass\xc3\xad t\xc3\xa9 la complicaci\xc3\xb3 addicional que l'assass\xc3\xad en s\xc3\xa8rie canvia permanent d'estil en els seus crims.\n_START_SECTION_\nEntorn de l'obra\n_START_PARAGRAPH_\nMoi, assassin cont\xc3\xa9 diversos elements autobiogr\xc3\xa0fics. Per exemple, hi ha un paral\xc2\xb7lelisme entre el guionista Antonio Altarriba, catedr\xc3\xa0tic de literatura al Pa\xc3\xads Basc, i el protagonista de l'obra, que \xc3\xa9s professor d'hist\xc3\xb2ria de l'art tamb\xc3\xa9 a la universitat basca. Un altre element autobiogr\xc3\xa0fic que comparteixen protagonista i autor \xc3\xa9s que ambd\xc3\xb3s han vist explotar el cotxe bomba que l'any 2000 va matar al pol\xc3\xadtic Fernando Buesa al campus de Vitoria. \xc3\x89s degut a aquests elements autobiogr\xc3\xa0fics, que el dibuixant Keko va decidir proveir al protagonista amb els trets f\xc3\xadsics d'Antonio Altarriba._NEWLINE_L'\xc3\xa0lbum est\xc3\xa0 carregat de la pres\xc3\xa8ncia d'art perqu\xc3\xa8 \xc3\xa9s l'objecte d'estudi del professor Enrique Rodriguez Ram\xc3\xadrez. A les vinyetes s'hi reconeix la influ\xc3\xa8ncia i les pintures de grans especialistes del sofriment i de la viol\xc3\xa8ncia en l'art com F\xc3\xa9licien Rops, Otto Dix, James Ensor, Georg Grosz, Paul Delvaux, Munch, Balthus, Lucian Freud, Francis Bacon, Brueghel, Rubens, Emil Nolde o Hugo. Tamb\xc3\xa9 els Els desastres de la guerra de Francisco de Goya, les vanitas de Juan de Vald\xc3\xa9s Leal, els gravats de Daniel Vierge i les mans tortes de Gr\xc3\xbcnewald.\n_START_SECTION_\nT\xc3\xa8cnica\n_START_PARAGRAPH_\nEl guionista Altarriba va escollir a Keko com a dibuixant, per ser considerat un mestre del tenebrisme i del blanc i negre. Altarriba pretenia crear aix\xc3\xad una \xc2\xabatmosfera dura, de terror\xc2\xbb, en la qual el vermell nom\xc3\xa9s aparegu\xc3\xa9s simb\xc3\xb2licament._NEWLINE_El dibuix de Keko va proveir la delirant hist\xc3\xb2ria amb una atmosfera inquietant en la qual la sang, vermella, \xc3\xa9s l'\xc3\xbanic element en color. La resta dels dibuixos de les vinyetes \xc3\xa9s en blanc i negre._NEWLINE_El diari franc\xc3\xa8s Le Monde va lloar la t\xc3\xa8cnica de Keko, que \xc2\xabha optat per un blanc i negre d'una profunditat absoluta [...] procedent d'una efic\xc3\xa0cia diab\xc3\xb2lica utilitzada per Frank Miller a la s\xc3\xa8rie Sin City els anys 1990. El grafisme tenebr\xc3\xb3s i impecable de Keko fa d'aquest c\xc3\xb2mic un dels grans \xc3\xa0lbums de l'any\xc2\xbb.\n_START_SECTION_\nCr\xc3\xadtica\n_START_PARAGRAPH_\nEl diari franc\xc3\xa8s Lib\xc3\xa9ration va publicar sobre Moi, assassin: \xc2\xabIl\xc2\xb7lustraci\xc3\xb3 poderosa i s\xc3\xb2bria, d'una majestuositat fero\xc3\xa7 i delicada com en una frase de Sade, dominada pel negre del cap a la fi de la novel\xc2\xb7la, el negre on nom\xc3\xa9s apareixen algunes taques de vermell il\xc2\xb7lustrant les flames, la sang, la poma de la malvada reina enverinant a Blanca Neus, tots els signes del mal que s\xc3\xb3n presents en nosaltres i que propaguem al nostre entorn\xc2\xbb._NEWLINE_El diari franc\xc3\xa8s L'express va publicar sobre l'obra: \xc2\xabTerrible i fascinant, el gui\xc3\xb3 d'Altarriba oscil\xc2\xb7la entre novel\xc2\xb7la negra maj\xc3\xbascula i curs magistral sobre l'art, la bellesa, el crim, la vida, la mort. Keko hi est\xc3\xa0 completament compenetrat amb el seu grafisme dur i negre, on el vermell de la sang \xc3\xa9s l'\xc3\xbanic color. Diab\xc3\xb2lic, aquest \xc3\xa0lbum\xc2\xbb."